VENDIM
Nr. 238, datë 23.12.2019

MBI KËRKESËN E SHOQËRISË “SA’GA MAT” SHPK, PËR RISHIKIMIN E VENDIMIT NR. 170, DATË 7.11.2019, TË ERE-s, MBI SHQYRTIMIN E KËRKESËS SË SHOQËRISË “SA’GA MAT” SHPK, PËR LËNIEN PENG TË ASETEVE TË LUAJTSHME, TË ARDHSHME APO TË TASHME, DHE VENDOSJEN E HIPOTEKËS MBI ASETET E PALUAJTSHME, QË DO T’I PËRKASIN HEC-eve “GERMAN 1” DHE “GERMAN 2”, NË FAVOR TË BANKËS “INTESA SANPAOLO BANK ALBANIA” SHA, PËR EFEKT TË DHËNIES SË KREDISË PËR FINANCIMIN E NDËRTIMIT TË VEPRAVE HIDROENERGJETIKE “GERMAN 1” DHE “GERMAN 2”

[bookmark: _GoBack]Në mbështetje të nenit 16, pika 5, të ligjit nr. 43/2015, “Për sektorin e energjisë elektrike”, të ndryshuar, nenit 57 dhe 155, të ligjit nr. 44/2015, “Kodi i Procedurave Administrative të Republikës së Shqipërisë”, nenit 16, të “Rregullores për organizimin, funksionimin dhe procedurat e ERE-s”, Bordi i ERE-s, në mbledhjen e tij të datës 23.12.2019, mbasi shqyrtoi relacionin me nr. 119/10-1, datë 18.12.2019, të përgatitur nga Drejtoria e Licencimit, Autorizimeve dhe Mbikëqyrjes dhe relacionin nr. 120/3 prot,, datë 20.12.2019, të përgatitur nga Drejtoria e Çështjeve Ligjore, në lidhje me kërkesën e shoqërisë “SA’GA Mat” sh.p.k. për rishikimin e vendimit të Bordit të ERE-s nr. 170, datë 7.11.2019,
konstatoi se: 
- Me vendimin nr. 170, datë 7.11.2019, Bordi i ERE-s ka vendosur:
- Të mos fillojë procedurën për shqyrtimin e kërkesës së shoqërisë “SA’GA Mat” sh.p.k., për lënien peng të aseteve të luajtshme, të ardhshme apo të tashme, dhe vendosjen e hipotekës mbi asetet e paluajtshme që do t’i përkasin HEC-it “German 1”, në favor të bankës “Intesa Sanpaolo Bank Albania” sh.a., për efekt të dhënies së kredisë për financimin e ndërtimit të veprës hidroenergjetike “German 1”.
- Të fillojë procedurën për shqyrtimin e kërkesës së shoqërisë “SA’GA Mat” sh.p.k., për lënien peng të aseteve të luajtshme, të ardhshme apo të tashme, dhe vendosjen e hipotekës mbi asetet e paluajtshme që do t’i përkasin HEC-it “German 2”, në favor të bankës “Intesa Sanpaolo Bank Albania” sh.a., për efekt të dhënies së kredisë për financimin e ndërtimit të veprës hidroenergjetike “German 2”.
- Në vijim të kësaj vendimmarrje, shoqëria “SA’GA Mat” sh.p.k, i është drejtuar ERE-s me shkresën nr. 01/4 prot, datë 21.11.2019, me anë të së cilës ka kërkuar rishikimin e vendimit. 
- “Rregullorja për organizimin, funksionimin dhe procedurat e ERE-s” në nenin 16: Ridëgjimi dhe Ankimi kundër vendimit të Bordit, parashikon se: “Për një vendim të Bordit, çdo palë e përfshirë në një procedurë mund t’i kërkojë ERE-s, brenda 7 ditëve kalendarike nga data e marrjes dijeni të vendimit lidhur me atë procedurë, rishikimin e vendimit të Bordit në rast se ka siguruar prova të reja që mund ta çojnë bordin në marrjen e një vendimi të ndryshëm nga i mëparshmi apo për gabimet materiale të konstatuara.”
- Në kuptim të sa më sipër, si dhe në analizë të llogaritjes së afateve të cilat lidhen me momentin e marrjes dijeni mbi vendimin objekt ankimi, si dhe depozitimin e kërkesës për rishikim, Shoqëria rezulton se e ka depozituar këtë kërkesë brenda afateve të parashikuara në “Rregulloren e organizimit, funksionimit dhe procedurat e ERE-s”.
- Në lidhje me përmbajtjen e ankimit, vlen të marrim në analizë, në cilësinë e provës, elementët sa më poshtë:
- Shoqëria ngre pretendime që lidhen me të drejtën e ERE-s për të kërkuar çdo informacion të nevojshëm me qëllim shqyrtimin e praktikës, e në rastin konkret ky informacion lidhet me depozitimin në ERE të miratimit të autoritetit shtetëror, Ministrisë së Infrastrukturës dhe Energjisë (MIE) për zëvendësimin e palës kontraktore, shoqërisë aplikuese e koncesionare, me Bankën, në rast se shoqëria dështon në përmbushjen e detyrimeve që burojnë nga marrëveshja e huasë. 
- Në lidhje me sa më sipër, sqarojmë se është në diskrecionin e plotë të ERE-s të vlerësojë rast pas rasti, të gjithë elementet e nevojshëm që i shërbejnë një vendimmarrje e cila duhet të bazohet në bindjen e plotë e të arsyeshme por edhe në dokumentacionin e domosdoshëm i cili në rastin konkret lidhet pikërisht me dhënien e qëndrimit të MIE-s, për sa më sipër, që do të sillte si rrjedhojë ndryshimin e palës koncesionare në këtë marrëveshje. 
- Sa më sipër, pavarësisht kundërshtive, e ka konfirmuar edhe vetë shoqëria e cila ka aplikuar pranë MIE-s për njohjen e kësaj të drejte. 
- Në cilësinë e provës së re, në këtë vendimmarrje është dërguar në ERE edhe përgjigja e MIE-s, e cila me anë të shkresës së saj nr. 7547/2, datë 25.9.2019, ka bërë me dije se: midis ish-Ministrisë së Ekonomisë, Tregtisë dhe Energjetikës (sot “MIE”) dhe Bashkimit të përkohshëm të shoqërive “Sigers” sh.p.k. dhe “Sina-98” sh.p.k. është nënshkruar kontrata koncesionare e formës BOT (Ndërtim-operim-transferim) nr. 83 rep., nr. 61 kot., datë 10.1.2011, për ndërtimin e hidrocentraleve “Germani F”, “Germani 2”, “Germani 3”, “Germani 4”, “Germani 5”. Së pari, kërkesa juaj i referohet pikave 12.6.1 dhe 12.6.2, të kontratës së koncesionit të cilat kanë të bëjnë me “Njoftimin e palëve financuese” dhe “Zëvendësimin e koncesionarit”. Në pikën 12.6.2, ndër të tjera cilësohet se: “Në rast se nuk është i mundur korrigjimi i shkeljes nga koncesionari, pala financuese (nëse e gjykon me interes) zgjedh, të ndërhyjë duke i propozuar autoritetit kontraktues transferimin e projektit në duart e një ekipi menaxherial zëvendësues ose të një subjekti zëvendësues i cili duhet të ketë ekspertizën, aftësitë, reputacionin dhe gjendjen financiare të paktën të barasvlershme me atë të koncesionarit në momentin e fillimit të garës”. Referuar sa me sipër sqarojmë se, nuk ndodhemi në kushtet e shkeljes nga ana e koncesionarit të detyrimeve kontraktore që cenojnë zbatimin dhe operimin e koncesionit.
- Pavarësisht sa më sipër, pas këmbënguljes së bankës, në cilësinë e palës financuese, shoqëria “SA’GA Mat” sh.p.k., i është drejtuar sërish ministrisë dhe gjithashtu banka financuese i është drejtuar Ministrisë për dhënien në formë të shprehur të miratimit për zëvendësimin e palës financuese në kushtet kur mund të rezultojë se palët nuk përmbushin detyrimet e marrëveshjes së huasë.
- Të dyja këto korrespondenca janë depozituar në ERE në cilësinë e provës së re. 
- Në këmbëngulje të zbatimit të sa më sipër, pala ka vijuar insistimin për përmbushjen e këtij detyrimi nga MIE, duke adresuar kërkesën e saj edhe para Komisionerit për të Drejtën e Informimit dhe Platformës për Bashkëqeverisjen, një kopje të të cilave i ka sjellë në cilësinë e provës së re edhe në këtë ankim.
- Gjatë mbledhjes së Bordit të ERE-s të datës 23.12.2019, përfaqësuesit e shoqërisë “SA’GA Mat” sh.p.k. dhanë shpjegime në lidhje me rrethanat që lidhen me objektin e kërkesës dhe iu la detyrë përcjellja e informacionit shtesë, si dhe qëndrimit të MIE-s në lidhje me ndryshimin e palës financuese.
- Për sa më sipër, në kushtet kur kërkesa është depozituar në afat, pala është e qartë për detyrimet e saj dhe ka bërë të gjitha përpjekjet në vullnetin e saj për të përmbushur detyrimin për marrjen e miratimit të MIE-s për sa më sipër bërë me dije,
Për gjithë sa më sipër cituar, Bordi i ERE-s, 

VENDOSI:

1. Pranimin e kërkesës së shoqërisë “SA’GA Mat” sh.p.k. për rishikimin e vendimit të Bordit të ERE-s nr. 170, datë 7.11.2019, “Mbi shqyrtimin e kërkesës së shoqërisë ‘SA’GA Mat’ sh.p.k., për lënien peng të aseteve të luajtshme të ardhshme apo të tashme dhe vendosjen e hipotekës mbi asetet e paluajtshme, që do t’i përkasin HEC-ve “German 1” dhe “German 2”, në favor të bankës ‘Intesa Sanpaolo Bank Albania’ sh.a., për efekt të dhënies së kredisë për financimin e ndërtimit të veprave hidroenergjetike ‘German 1’ dhe ‘German 2’”.
2. Ndryshimin e pikës 1, të vendimit të bordit të ERE-s nr. 170/2019, si më poshtë:
a) Fillimin e procedurës për shqyrtimin e kërkesës së shoqërisë “SA’GA Mat” sh.p.k., për lënien peng të aseteve të luajtshme, të ardhshme apo të tashme, dhe vendosjen e hipotekës mbi asetet e paluajtshme që do t’i përkasin HEC-it “German 1”, në favor të bankës “Intesa Sanpaolo Bank Albania” sh.a., për efekt të dhënies së kredisë për financimin e ndërtimit të veprës hidroenergjetike “German 1”, me kusht që të depozitojë në ERE qëndrimin e MIE-s mbi zëvendësimin e palës financuese, përpara përfundimit të afatit të shqyrtimit të kësaj kërkese në ERE.
3. Drejtoria e Licencimit, Autorizimeve dhe Mbikëqyrjes të njoftojë shoqërinë “SA’GA Mat” sh.p.k. dhe Ministrinë e Infrastrukturës dhe Energjisë për vendimin e Bordit të ERE-s.
Ky vendim hyn në fuqi menjëherë.
Për këtë vendim mund të kërkohet rishikim brenda 7 ditëve kalendarike, si dhe mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

KRYETAR
Petrit Ahmeti


